България може да си позволи до 2 млрд. лв. за 8 F-16, има шанс да няма сделка, каза Каракачанов

България може да си позволи до 2 млрд. лв. за 8 F-16, има шанс да няма сделка, каза Каракачанов

СОФИЯ, (BGM) – Максималната нормална сума, която България може да си позволи за 8 изтребителя F-16, е 2 млрд. лв., каза министърът на отбраната Красимир Каракачанов на заседание на парламентарната комисия по отбрана, научи BulgarianMilitary.com, цитирайки Дневник.

Във вторник Агенцията за сътрудничество в отбраната и сигурността на САЩ (DSCA) съобщи, че Държавният департамент е дал принципното си одобрение за евентуалната продажба за България на 8 нови бойни самолета F-16C/D Block 70/72 при цена 1.673 млрд. долара (почти 2.9 млрд. лв.). Това е над милиард лева повече от одобрената от парламента в София пределна цена от 1.8 млрд. лв (малко под 1.04 млрд. долара). В началото на годината парламентът даде мандат за преговори със САЩ и разреши промяна на тази пределна цена.

Прочети още: Цената за българските Ф-16 не е показателна за крайната стойност, коментират от Локхийд Мартин

Каракачанов каза още, че очаква оферта под началната, получена в края на мината година, и че няма да се реже нито от бройката, нито от способностите на самолета. Той подчерта, че Конгресът е гласувал разрешението, което той дава на американското правителство за сделката като таван. „Това не е сумата, на която да бъде сключен договорът. Американският Конгрес дава максималната сума, на която правителството може да сключи договор с България“, обясни Каракачанов. Министърът на отбраната даде пример със Словакия, за която конгресът е гласувал 2,8 млрд. долара, а словашкото и американското правителство подписаха договор за 1,8 млрд. долара. Това прави сумата 128 571 428 долара за изтребител, тъй като Словакия подписа сделка за доставка на 14 самолета.

Прочети още: Американският конгрес одобри възможната продажба на Ф-16 за България

„Ако двете страни не намерят приемлива среда, на която да се срещнат, има шанс да няма сделка. Но го оценявам на не повече от 25%“, каза Каракачанов. Той уточни, че в 14-дневен срок трябва да получим официално предложение за цена на изтребителите от САЩ и след това може „да продължим разговорите, ако то се разминава с нашите очаквания“. Когато се договорят условията, договорът трябва да бъде одобрен и от Министерския съвет и Народното събрание, за да влезе в сила.

Ако България постигне при преговорите подобна цена на Словакия, сделката ще влезе в рамките на границата, поставена от Каракачанов.

Прочети още: Списък на пълното оборудване, заявено от България за Ф-16

Една от причините, заради които България може да не получи същата цена, е, че няма кредитна история при сделки със САЩ за разлика от Словакия, която е купувала хеликоптери.

Следвайте ни навсякъде и по всяко време чрез Facebook страницата ни и RSS. Четете повече от света на отбрана и сигурност, анализи, коментари, и нови военни технологии в английската версия на сайта.

BulgarianMilitary.com

Източник: Дневник